text: Efter opkøbet vil de to selskaber tilsammen omsætte for 850 millioner kroner, oplyser det nordjyske firma Hedegaard. Der kommer til at trille omkring en milliard æg gennem den nye æggigant, der både forarbejder æg og sælger dem friske. Det bliver Ivan Noes Jørgensen, administrerende direktør i Hedegaard Foods, der også bliver daglig leder af Svenska Lantägg. De to virksomheder vil blive drevet som to selvstændige selskaber: - Forbrugerne i Danmark og Sverige har præference for æg produceret i de respektive lande, og derfor vil den svenske forbruger fortsat få leveret friske svenske skalæg og den danske forbruger vil tilsvarende få leveret friske danske skalæg, siger direktøren. Ivan Noes Jørgensen forventer, at en række gevinster kan trækkes ud gennem det tættere parløb mellem virksomhederne.
summary: Det danske ægpakkeri Hedegaard Foods, der hører hjemme i Hadsund, har købt 70 procent af det største ægpakkeri i Sverige, Svenska Lantägg.